b'\n_START_ARTICLE_\nNarvik Studentradio\n_START_SECTION_\nBegynnelsen\n_START_PARAGRAPH_\nNarvik Studentradio gikk f\xc3\xb8rst under navnet \xc2\xabRadio Stroganoff\xc2\xbb og hadde sendinger under Vinterfestuka i Narvik. Radio Stroganoff ble f\xc3\xb8rste gang sendt i mono i Vinterfestuka 1973 som et fors\xc3\xb8ksprosjekt. En stereokoder var i produksjon, og rekkevidden var p\xc3\xa5 ca. 100 meter. Kanalen hadde for f\xc3\xb8rste gang stereosendinger i Vinterfestuka 1974, p\xc3\xa5 et tidspunkt da NRK ikke hadde stereosendinger nord for Tr\xc3\xb8ndelag. Senderen var laget som en oppgave p\xc3\xa5 H\xc3\xb8gskolen i Narvik, med tillatelse fra rektor Kobberstad. Etter at NRK hadde sluttet med sine sendinger for kvelden, kom Radio Stroganoff p\xc3\xa5 luften p\xc3\xa5 en annen frekvens. Radio Stroganoff ble startet av Yngvar Egilsrud, Steingrim Sneve, Tormod Berg, Tor Holmgren, Anne-Ma Sivertsen og Solveig Winter. I 1988 skulle Radio Stroganoff starte med hel\xc3\xa5rsdrift. Men medlemmene var splittet p\xc3\xa5 hvilket navn radiostasjonen skulle ha: Radio Stroganoff hele \xc3\xa5ret, eller bare i Vinterfestuka. P\xc3\xa5 denne tiden var det ca 40 medlemmer. Utenom Vinterfestuka het radioen Narvik Teknikerradio.\n_START_SECTION_\n1990-\xc3\xa5rene\n_START_PARAGRAPH_\nI l\xc3\xb8pet av 90-\xc3\xa5rene fikk en opp en sender til. Den prim\xc3\xa6re senderen stod i Fjellveien n\xc3\xa6r H\xc3\xb8gskolen i Narvik og sendte p\xc3\xa5 103.5MHz. En hadde i tillegg en repeater p\xc3\xa5 andre siden av fjorden, hos Norkring, som sendte samme innhold ut p\xc3\xa5 105MHz. P\xc3\xa5 begynnelsen av 2000-tallet hadde en store problemer med den aldrende senderen i Fjellveien, og en ny og kraftigere sender ble i 2001 installert i Fjellveien, noe som bedret kvaliteten og \xc3\xb8kt dekningsomr\xc3\xa5det betraktelig.\n_START_SECTION_\n2000-\xc3\xa5rene\n_START_PARAGRAPH_\nP\xc3\xa5 2000-\xc3\xa5rene finansierte radioen driften ved \xc3\xa5 kj\xc3\xb8re radiobingo sammen med Radio Narvik, som man ogs\xc3\xa5 delte frekvens med. Etter hvert ble denne geskjeften ul\xc3\xb8nnsom og bingodriften ble lagt ned sommeren 2005. Rett etter ble ogs\xc3\xa5 Radio Narvik, som Narvik Studentradio delte frekvens med, lagt ned og Narvik Studentradio var alene p\xc3\xa5 frekvensen. Det ble etter hvert lagt planer for \xc3\xa5 skifte over til ny type konsesjon, nisjeradio, som har andre krav til innhold og sendetider.\n_START_SECTION_\nOpphold og relansering\n_START_PARAGRAPH_\nNarvik Studentradio sluttet med FM-sendingene i 2008 grunnet \xc3\xb8konomiske problemer hos dav\xc3\xa6rende eier av produksjons og senderutstyr, Stiftelsen Narvik Studentersamfunn. I perioden etter det hadde en en generell pause i sendingene med sporadisk nettradiodrift samt omstrukturering av driften. August 2010 ble Narvik Studentradio mer aktiv, dette i regi av Kim Roar Fold\xc3\xb8y Hauge, Viktor Basso, Vegard Lang\xc3\xa5s, Stig Jakobsen og Glenn Lind Larsen. Den ble jevnlige sendinger som ren nettradio, basert seg p\xc3\xa5 Creative Commons-lisensiert musikk fra blant annet jamendo.com. Alle egenproduksjoner ble lagt ut p\xc3\xa5 web under Creative Commons-lisens. Desember 2010 kj\xc3\xb8pte Foreningen Narvik Studentersamfunn alle radiostasjonrelaterte eiendeler fra Stiftelsen Narvik Studentersamfunn, og Narvik Studentradio var igjen eier av sender og produksjonsutstyret. Narvik Studentradio fikk ny FM-konsesjon som nisjeradio i februar 2011 og ble Norges f\xc3\xb8rste Creative Commons-radiostasjon p\xc3\xa5 FM-b\xc3\xa5ndet.'